Συνέντευξη στο Ρ/Σ “Real FM 97,8” με τo Νίκο Χατζηνικολάου

<!--more-->

<iframe src="https://w.soundcloud.com/player/?url=https%3A//api.soundcloud.com/tracks/222167679&amp;color=ff5500&amp;auto_play=false&amp;hide_related=false&amp;show_comments=true&amp;show_user=true&amp;show_reposts=false" width="100%" height="166" frameborder="no" scrolling="no"></iframe>

<strong>Δημοσιογράφος:</strong> Κύριε Υπουργέ καλημέρα.

<strong>Μ.Χρυσοχοΐδης:</strong> Καλημέρα σας κ. Χατζηνικολάου και στον κ. Δελατόλα.

<strong>Δημοσιογράφος:</strong> Καλημέρα  Υπουργέ. Πού είσαι Μιχάλη; Σ’ έχασα. Δεν άντεξες τις συριζαίικες αναλύσεις μου ε; Εμφανίστηκες τώρα.

<strong>Δημοσιογράφος:</strong> Υπουργέ, τι Κυβέρνηση θέλουμε; Τι Κυβέρνηση θέλει η Ελλάδα τη Δευτέρα 21 Σεπτεμβρίου και τι ρόλο μπορεί να παίξει το ΠΑΣΟΚ;

<strong>Μ.Χρυσοχοΐδης:</strong> Κ. Χατζηνικολάου, νομίζω το ερώτημα, το οποίο τίθεται στο στόμα όλων των Ελλήνων αυτή τη στιγμή, αλλά και της Ευρώπης θα έλεγα, με την έννοια ότι πια δε συζητούμε σ’ αυτή την προεκλογική περίοδο ποιες πολιτικές θα εφαρμόσουμε, αλλά ποιος θα την εφαρμόσει πιο αποτελεσματικά, πιο αποφασιστικά και πιο δίκαια θα έλεγα. Κατ’ αυτήν την έννοια, πιστεύω ότι χρειάζεται μια κυβέρνηση, η οποία πρώτον θα είναι αποφασιστική, θα πάρει αποφάσεις, γιατί η έλλειψη αποφάσεων μας έχει οδηγήσει πολλά χρόνια σε μεγάλα προβλήματα. Δεύτερον, μια κυβέρνηση η οποία θα προσπαθήσει πολύ γρήγορα, κ. Χατζηνικολάου, να φέρει στην  Ελλάδα επενδύσεις, άρα και δουλειές. Τρίτον, να εφαρμόσει με έναν τρόπο δίκαιο όλα αυτά τα δύσκολα πράγματα, που έχουμε μπροστά μας. Το δίκαιο έχει σημασία, γιατί έχουμε πάρα πολλή υψηλή φορολογία στην Ελλάδα αυτή τη στιγμή. Κατά τη γνώμη μου, λοιπόν, χρειάζεται μια κυβέρνηση, η οποία με αυτά τα χαρακτηριστικά, θα αποτελείται από όσο γίνεται περισσότερα κόμματα.

<strong>Δημοσιογράφος:</strong> Υπάρχει κοινός τόπος, όμως, ανάμεσα σε τρία κόμματα, να μπορέσουν να δουν με αυτήν την πολιτική που να εξυπηρετήσει αυτό που είπατε πριν; Δεν υπάρχουν αντιθέσεις, δεν υπάρχουν βασικές διαφορές σε κάποια πράγματα εκτός από τα κύρια θέματα του μνημονίου;

<strong>Δημοσιογράφος:</strong> Δεν μπορούμε  να πούμε επιτέλους τι είναι υποκριτικό; Αύριο να καθίσουν στο ίδιο τραπέζι ο Τσίπρας με τον Μεϊμαράκη και να κυβερνήσουν;  Όχι να συμφωνήσουν στο μνημόνιο.  Εξαιρετικά δύσκολο και αυτό αλλά να κυβερνήσουν για όλα τα θέματα της χώρας αφού έχουν διαφορές, δομικές διαφορές ως κόμματα.

<strong>Δημοσιογράφος:</strong> Ποιες δομικές διαφορές; Μαζί ψηφίσαν το μνημόνιο.

<strong>Δημοσιογράφος:</strong> Έχουν την ίδια αντίληψη για την παιδεία;

<strong>Δημοσιογράφος:</strong> Από ότι βλέπω τώρα μετά την ανακοίνωση για την κατάργηση του 23% στο ΦΠΑ στην ιδιωτική εκπαίδευση από το ΣΥΡΙΖΑ νομίζω προσεγγίζουν κ εκεί.

<strong>Δημοσιογράφος:</strong> Και καλώς κάνουν. Εγώ δε διαφωνώ.

<strong>Δημοσιογράφος:</strong> Μα εκεί ήταν η διαφορά τους, η στάση τους απέναντι στην ιδιωτική παιδεία.

<strong>Δημοσιογράφος:</strong> Γιατί δε σταματάνε στο 23% ;

<strong>Δημοσιογράφος:</strong> Αλλά ποιο;  Η αριστεία που έλεγε ο Μπαλτάς; Πού είναι η διαφορά τους;

<strong>Δημοσιογράφος:</strong> Εγώ δεν είμαι με τον Μπαλτά. Λέω όμως δεν συμφωνούν. Άρα λοιπόν δεν είναι επικίνδυνο σε τρείς μήνες μια τέτοια Κυβέρνηση να..

<strong>Δημοσιογράφος:</strong> Δηλαδή γιατί μπορούν οι γερμανοί να κάνουν τον μεγάλο συνασπισμό και εσύ δε μπορείς ;

<strong>Δημοσιογράφος:</strong> Τρώμε χρόνο από τον Υπουργό.

<strong>Δημοσιογράφος:</strong> Πάμε να ακούσουμε τον Υπουργό.

<strong>Μ.Χρυσοχοΐδης:</strong> Η γνώμη μου είναι η εξής: οι ιδεοληψίες του ΣΥΡΙΖΑ προφανώς δεν ταιριάζουν με τις απόψεις, τις ιδέες, την ιδεολογία πολλών κομμάτων. Οι πολιτικές, όμως, που είναι αναγκασμένος να εφαρμόσει ο ΣΥΡΙΖΑ αύριο ή και η χώρα συνολικά, είναι ζήτημα μιας συμφωνίας, αν θα συμφωνήσουν ή όχι. Είναι δύσκολο να συμφωνήσουν, αλλά εγώ δεν πιστεύω πια ότι υπάρχουν, από τη στιγμή που ο ΣΥΡΙΖΑ αποδέχτηκε το πλαίσιο το ευρωπαϊκό και την πορεία της χώρας τα επόμενα τρία τουλάχιστον χρόνια, υπάρχουν σημαντικές διαφορές, που αποκλίνουν των στρατηγικών ανάμεσα στα κόμματα. Άρα, λοιπόν, είναι θέμα συμφωνίας και πατριωτισμού, να υπάρξει μία κυβέρνηση που να είναι όσο το δυνατόν ευρύτερη, διότι ένας και δύο είναι πάρα πολύ δύσκολο να κυβερνήσουν.

<strong>Δημοσιογράφος:</strong> Τώρα αυτό το «όλοι μαζί» που λανσάρει ως σύνθημα το ΠΑΣΟΚ, νομίζω κάπως έτσι είναι, βρίσκει ανταπόκριση, όχι σε επίπεδο στελεχών, δε λέω αυτό, αλλά στον κόσμο κάτω, στο λαό, στην κοινωνία;

<strong>Μ.Χρυσοχοΐδης</strong>: Πιστεύω ότι υπάρχει μία δικαίωση του ΠΑΣΟΚ, χωρίς να θέλω να πω τίποτα παραπάνω. Υπάρχει μια δικαίωση του ΠΑΣΟΚ, σε ό,τι αφορά τη στάση του όλα αυτά τα χρόνια. Πιστεύω επίσης, κ.Δελατόλα, ότι το ΠΑΣΟΚ μπορεί να προσφέρει στη διακυβέρνηση  γιατί έχει την εμπειρία.

<strong>Δημοσιογράφος:</strong> Πάντως δεν υπάρχει δικαίωση σε ό,τι αφορά τον τρόπο που διαχειρίστηκε και διαπραγματεύτηκε το πρώτο μνημόνιο. Δεν υπάρχει δικαίωση, γιατί αν υπήρχε δικαίωση, ο Παπανδρέου θα είχε μπει στη Βουλή.

<strong>Μ.Χρυσοχοΐδης:</strong> Θεωρώ, κ.Χατζηνικολάου, ότι αυτά δεν έχουν κριθεί ακόμα, διότι θα κριθούν ιστορικά. Δεν είναι η κουβέντα της στιγμής. Προς το παρόν, είναι όπως ακριβώς το λέτε. Έχουμε πληρώσει ένα τεράστιο κόστος. Εγώ, προσωπικά, έχω πληρώσει ένα τεράστιο πολιτικό κόστος, που δεν είχα δώσει αφορμή για τίποτα, με τη φράση «δε διάβασα το μνημόνιο», όταν σε μία στιγμή ήθελα να καταδείξω, πόσο γρήγορα έπρεπε να πάρουμε αποφάσεις. Ούτε η κ.Μέρκελ δε γνώριζε τι σημαίνει μνημόνιο. Ούτε η ίδια η Ευρώπη γνώριζε ποιες είναι οι συνέπειες της παγκόσμιας οικονομικής στην Ελλάδα, αλλά δεν έπρεπε να το πω αυτό. Δεν έπρεπε να το πω αυτό, διότι αφού δε γνώριζα εγώ, ο κόσμος πόσο θα γνώριζε και ποια θα ήταν η ψυχολογία του απέναντι στο τι τον περιμένει. Ήταν ένα πολιτικό λάθος. Αυτό δε σημαίνει όμως, ότι στη συνέχεια το ΠΑΣΟΚ δεν έκανε μια μεγάλη προσπάθεια να υπηρετήσει όλα αυτά τα χρόνια με συνέπεια, αυτό που έπρεπε να γίνει. Κι αυτά καταστράφηκαν, δυστυχώς, κ.Χατζηνικολάου, εξαιτίας της πόλωσης, που υπάρχει στο ελληνικό πολιτικό σύστημα, που δεν υπήρξε σε κανένα άλλο πολιτικό σύστημα και σε καμιά άλλη χώρα, με αυτήν την άτοπη και, κατά τη γνώμη μου καταστροφική γραμμή «μνημόνιο-αντιμνημόνιο», το οποίο πληρώνει σήμερα κι ο κ.Τσίπρας, και πλήρωσε ο τόπος. Γιατί κ.Χατζηνικολάου και κ.Δελατόλα, για ποιο λόγο άραγε όλες οι χώρες έχουν βγει από τα μνημόνια, πάνε μπροστά και παραμένουμε εμείς χωμένοι μέσα στην κρίση και με διχασμένη κοινωνία;

<strong>Δημοσιογράφος</strong>: Το σημερινό ΠΑΣΟΚ πώς το βλέπετε; Τη νέα Πρόεδρο και τις νέες ισορροπίες που έχουν προκύψει…

<strong>Μ.Χρυσοχοΐδης:</strong> Κάθε νέος ηγέτης, κάθε νέα ομάδα ηγετική διαμορφώνει τις δικές της ισορροπίες. Αυτό νομίζω ότι συμβαίνει σε όλα τα κόμματα, συμβαίνει και στο δικό μας και στην προηγούμενη ηγεσία και στην προ-προηγούμενη κ.ο.κ.. Το πρόβλημα δεν είναι εκεί. Το ζήτημα είναι ποιο είναι το διακύβευμα σήμερα για την Ελλάδα και τι θα μπορούσε σε αυτό το διακύβευμα να συνδράμει, να συμβάλλει και να προσφέρει το ΠΑΣΟΚ. Νομίζω ότι και η σημερινή Πρόεδρος με το σημερινό ΠΑΣΟΚ, επιχειρούν να το προσφέρουν. Πιστεύω ότι το ΠΑΣΟΚ αξίζει την ψήφο των Ελλήνων, μπορεί να προσφέρει στη διακυβέρνηση, έβαζε και βάζει πλάτη στη χώρα, δεν υπολόγισε το κόστος και πιστεύω ότι εάν είμαστε ενωμένοι σας διαβεβαιώνω, κατά τη δική μου άποψη, παρακολουθώντας όλα αυτά τα χρόνια τα πράγματα, σε ένα χρόνο μπορούμε να έχουμε μια διαφορετική Ελλάδα, πολύ καλύτερη.

<strong>Δημοσιογράφος:</strong> Σας ευχαριστούμε πολύ κ.Χρυσοχοΐδη, καλημέρα σας.

<strong>Μ.Χρυσοχοΐδης:</strong> Να είστε καλά, γεια σας.